Marcinková, Vladimíra, poslankyňa NR SR (2024-01-19):
Ďakujem veľmi pekne, pán predsedajúci. Keď som išla okolo pána ministra Tarabu, povedala som mu, že to musí byť osud, že bude mať šťastie si vypočuť môj príspevok, že máme takéto šťastie, že on má službu, ja mám službu, že tu sedíme, zastupujeme občanov, konáme pre ich dobro, niektorí viac, niektorí menej, niektorí vôbec, ale aby sme sa dostali k téme, ktorej sa venujeme posledné týždne, a ešte stále ju považujeme za kľúčovú, pretože sme ešte stále nepočuli od kolegov z koalície, ale možno sa to zmení, lebo počujem tu nejaké hlasy, ako prehodnotili postup, ktorý zvolili pre túto rekodifikáciu trestného práva, ktorý predložili v skrátenom legislatívnom konaní a ako tu už bolo povedané z úst viacerých opozičných poslancov, alebo opravím sa, z úst všetkých opozičných poslancov a dokonca včera aj slovami pani prezidentky, ani jeden z argumentov, ktorým sa snažia obhájiť toto skrátené legislatívne konanie, nesedí. Nuž, kde je zákonnosť tohto postupu? Pýtame sa, nedostávame odpoveď. A ja verím, že potom následne tú odpoveď dá Ústavný súd, pretože zjavne to, čo sa tu opakuje a čo sa snažíme my vysvetliť našim kolegom v, ktorí zastupujú koalíciu, tak je to, že ani ľudské práva, ani transpozícia európskych smerníc, ktorú používajú ako dôvod, a ani nejaké hospodárske škody, ani nič, za čo sa snažia schovať vlastne skrátené legislatívne konanie, pri takejto rozsiahlej zmene trestnoprávnej politiky nesedí. V posledných dňoch sme sa dozvedeli naozaj šokujúce a obludné zistenia, s ktorými prišla Generálna prokuratúra po rozsiahlom prieskume, ktorý spravila naprieč reedukačnými centrami na Slovensku. Dozvedeli sme sa o tom, ako sú porušované práva detí, práva, dovolila by som si povedať, tej najzraniteľnejšej skupiny detí, pretože mnohé tieto deti, ktoré sú v týchto reedukačných domovoch, tam nie sú preto, aby z nejakej svojej rozkoše alebo svojvôle konali veci, ktoré sú v rozpore so zákonom, alebo ktoré sú nemravné, ale často je to tým, že sú z patologického prostredia, že sú z ťažkého sociálneho prostredia. Často je to tým, že tieto deti majú možno aj dlhodobo zanedbávané mentálne, duševné zdravie a poruchy správania vyplývajú práve z ich zdravotného stavu, ktorý nedokážu v slovenských podmienkach riešiť, pretože naše zdravotníctvo nedokáže naplniť potreby detí z, ktoré, ktoré by mali byť naozaj dohliadané alebo liečené detským psychiatrom. A ak by prišla táto koalícia naozaj s skráteným legislatívnym konaním v dôsledku nejakého takéhoto rozsiahleho prieskumu, ktorý bol napríklad v rámci Generálnej prokuratúry v týchto zariadeniach, a teraz naozaj by som videla, že vystúpili s veľkým znepokojením, naštartovaní zmeniť situáciu, ktorú vidia, ktorej čelia deti v tomto prostredí, ktoré potrebujú naozaj zlepšiť podmienky, zlepšiť prístup, pretože toto je v konečnom dôsledku reedukačné zariadenie, kde ich máme reedukovať a pripravovať na život, aby ho dokázali žiť kvalitnejšie, v súlade so zákonom a lepšie, než ho žili doteraz a prečo sú vlastne v tomto zariadení, ale to sa nedeje. My tu nestojíme a nedebatujeme o tom, ako zlepšiť napĺňanie práv detí. My tu nestojíme a nedebatujeme o tom, ako pomôcť týmto mladým ľuďom a ani tam nevidíme nejakú nástojčivosť tejto koalície zaoberať sa akútnymi problémami, ktoré v porušovaní ľudských práv vystávajú čo i len v posledných týždňoch. Môžem spomenúť ešte pani, ktorá bola zadržaná naozaj za veľmi smiešny, ale netreba to bagatelizovať, stále čin, ktorý je porušením zákona, keď ukradla čipsy a bola vlastne štyri dni zatvorená, dojčiaca žena na, v CPZ-ke bez toho, aby to dieťa malo možnosť byť dojčené, aby malo možnosť byť so svojou matkou a to bez nejakého adekvátneho vysvetlenia, ktoré by sa nám dostalo. Naozaj takéto príklady, ktoré sa ukážu z praxe a ktoré sú zjavným porušením práv tých najzraniteľnejších v tejto spoločnosti, detí, sú pre mňa dôvodom, pre ktorý by som tu rada stála a prikyvovala tejto koalícii, že áno, poďme rýchlo, teraz, hneď v skrátenom legislatívnom konaní prijať zmeny, ktoré takýto stav napravia, zlepšia, zmenia, pretože toto je naozaj zdravie a život ohrozujúce pre, pre tie konkrétne deti, ktoré by mali byť nejakým everestom jednoducho nášho snaženia politického, pretože nedokážu sa samé zastúpiť a sme to my dospelí, sme to my politici, ktorí za nich môžeme a máme rozhodovať. No a toto je, toto je pre mňa absurdná situácia, keď vlastne jediná skupina, pre ktorú sú ochotní takto vehementne porušovať zákon a vlastne zakrývať si uši pred tými pádnymi argumentmi, ktoré tu padli, a to nielen od opozície, ale aj od odbornej verejnosti, spomeniem radu prokurátorov, spomeniem ix ypsilon advokátov, právnikov a členov odbornej právnickej učenej spoločnosti, ktorí k tomu napísali rozsiahle analýzy, ako škodlivý je tento text, táto novela. Nie sme to len my, ale je to aj pani prezidentka, ktorá sa tu včera postavila a zhrnula podľa mňa veľmi vecne, k čomu dôjde, ak prijmeme vlastne túto novelu v skrátenom legislatívnom konaní a akých chýb sa dopúšťa táto koalícia. A vlastne pre koho to robia? Tam je moja otázka. Tak jediné, čo nám napáda, že to robia pre obvinených, súčasných alebo budúcich, pretože pre koho iného? My sa tu bavíme o trestnom práve, my sa tu bavíme o zločincoch, my sa tu bavíme o ľuďoch, ktorí jednoducho konajú nezákonne, a toto je priorita tejto vlády, čo najskôr vyriešiť situáciu ľudí, ktorí konajú nezákonne, pretože oni neriešia trestnú politiku ako celok, lebo tam by pribrzdili, tam by si teraz kládli otázku, čo môžme urobiť lepšie, aby napríklad aj deti, ktoré sa dopustili nejakého nezákonného konania, a vidíme, že nám to zlyháva v tom procese reedukácie a starostlivosti o ne a v konečnom dôsledku aj v nejakých štatistikách, lebo dnes na Slovensku nevieme, že koľko detí z tých, ktorí v devätnástich rokoch opustia tieto zariadenia, potom ešte ďalej páchajú túto činnosť, alebo sa nám podarilo ich dostať späť do života, tak tam by mi prišlo logické, že by pribrzdili a povedali si, no dobre, tak poďme sa na to pozrieť komplexnejšie, vystali nám tu nové problémy, zabrzdíme, zahrnieme ich do tej úvahy, ktorú máme o trestnom práve, a skúsme priniesť širšie riešenia. Ale nie, my vieme, že táto zmena je účelová, tak ako tu bolo povedané, že ide len o amnestiu pre tých, ktorým potrebujú, chcú pomôcť a amnestiu aj do budúcna. A kolegyňa Mesterová tu povedala jednu vetu, ktorú som si zapísala, pretože príde mi ako výstižným zhrnutím toho, prečo tu dnes v tejto sále sedí len zopár koaličných poslancov, ja už som sa na nich obracala aj predtým. Mne je jasné, že sedieť tu musí byť pre nich bolestivé, lebo keď si uvedomia, keď počujú z našich úst, za čo idú zahlasovať, tak sa musia hanbiť, ale kolegyňa Mesterová to povedala, že každý jeden koaličný poslanec berie na seba zodpovednosť za amnestie Roberta Fica. A to si myslím, že to je veľmi výstižné. Pretože my v konečnom dôsledku tu nehovoríme o žiadnej snahe zlepšiť, zefektívniť trestné právo na Slovensku. Nehovoríme tu o nejakom porovnávaní sa so štandardami iných krajín, európskych krajín. Včera pani prezidentka veľmi jasne uviedla napríklad v porovnaní s Nemeckom, za ktoré sa mnohí naši koaliční kolegovia skrývajú a snažia sa navodiť dojem, že to, čo sa prijíma u nás, je nejakým európskym štandardom a že sa k nemu len približujeme. Nie. Nie je absolútne štandardné, aby za zločiny, akým je napríklad lúpež (povedané so smiechom) s následkami smrti alebo vydieranie s následkom smrti, alebo, alebo podvod, ktorý je v státisícoch eur, boli také tresty, aké sa snažia presadiť naši koaliční kolegovia tu u nás. Je to nielenže neštandardné pre demokraciu, pre krajinu Európskej únie, ale ja to považujem za hazardovanie s bezpečnosťou nielen našou Slovenskou, ale celej Európskej únie, pretože tu vytvoríme hniezdo pre takúto kriminálnu činnosť, pretože sa nebudú báť dôsledkov tejto činnosti. A prečo? Lebo žiadne dôsledky nebudú s podmienkou alebo s náramkom, ktorý na Slovensku ani len nemá kto skontrolovať, lebo nemáme dosť probačných úradníkov. Čo je toto za hrozba? Čo je toto za trest pre tých, ktorí boli zvyknutí v tej base odsedieť aj desiatky rokov. Ja hovorím, ja mám z tejto zmeny strach a nepochybujem, že aj vaši voliči, milá koalícia. Ďakujem. (Potlesk.)